«Εγώ, που είμαι αριστερός, δεν πρόκειται να ρίξω την κυβέρνηση» ανέφερε ο βουλευτής των Ανεξαρτήτων Ελλήνων, Κώστας Ζουράρις.

Ερωτηθείς αν η κυβερνητική συμμαχία θα παραμείνει αρραγής, λίγα λεπτά προτού ο Πάνος Καμμένος ζήτησε διενέργεια δημοψηφίσματος ή εκλογές για την κύρωση της συμφωνίας, απάντησε: «Ιδέα δεν έχω».

Μιλώντας για τη συμφωνία των Πρεσπών, ο βουλευτής των Ανεξαρτήτων Ελλήνων είπε ότι έχει από το 2001 που ζητεί δημοψήφισμα υπογράμμισε ότι η σύνθετη ονομασία που περιέχει τον όρο «Μακεδονία» του «γυρνά τα άντερα» και δεν πρόκειται να την ψηφίσει.

Ωστόσο, όπως πρόσθεσε, «δεν πέφτει έτσι μία κυβέρνηση. Διότι, για να πέσει πρέπει να μην πάρει την ψήφο εμπιστοσύνης».

«Βεβαίως έχει πιθανότητα να εξαντλήσει τη θητεία της η κυβέρνηση», τονίζοντας ότι «εγώ, που είμαι αριστερός, δεν πρόκειται να ρίξω την κυβέρνηση», συμπλήρωσε, μιλώντας στον ΑΝΤ1.

«Δεν είναι ασύμβατο να διαφωνώ ριζικά με το συγκεκριμένο θέμα, αλλά ούτε με μία συγκεκριμένη πράξη να ικανοποιήσω τη Νέα Δημοκρατία», είπε απορρίπτοντας το ενδεχόμενο να ρίξει την κυβέρνηση.

Κληθείς να απαντήσει στο αν μπορεί να συμπορευτεί με μια κυβέρνηση που διαφωνεί, είπε «εντελώς», αφού «ως προς τα θέματα της α, β πολιτικής έχω κάποια άποψη, στο θέμα του Σκοπιανού μου γυρνάν τα άντερα».

Σχετικά με την πολιτική φθορά που προκαλεί στους Ανεξάρτητους Ελληνες το Σκοπιανό και την πιθανότητα να μην είναι το κόμμα στην επόμενη Βουλή, σχολίασε ότι, «κάτι τρέχει στα γύφτικα αν δεν είμαστε στη Βουλή» και είπε πως «το ουσιώδες είναι το όνομα, διότι η συγκεκριμένη συμφωνία του Τσίπρα με τους Σκοπιανούς είναι καλή, υπό τις παρούσες συνθήκες της χρεοκοπημένης Ελλάδας».